Το **Αρχαιολογικό Μουσείο Καρδίτσας** είναι ένα αρχαιολογικό μουσείο μιας γεωγραφικής ενότητας στην Καρδίτσα που φιλοξενεί ευρήματα που ανακαλύφθηκαν στην ευρύτερη περιοχή του Νομού Καρδίτσας, από την Παλαιολιθική και Νεολιθική εποχή έως και την Ύστερη Αρχαιότητα. Το κτίριο του μουσείου κατασκευάστηκε το 2001 στο χώρο του παλαιού νοσκομείου Καρδίτσας και βρίσκεται σε κοντινή απόσταση από την Δημοτική Αγορά, πλησίον της Δημοτικής Πινακοθήκης.

Ιστορία
-------

Ο σημαντικός και άγνωστος στο μεγαλύτερο μέρος του αρχαιολογικός πλούτος του νομού Καρδίτσας επέβαλε την ίδρυση ενός μουσείου εντός του πολεοδομικού ιστού της πόλης ήδη από τη δεκαετία του 1980. Το 1995 ήρθε η έγκριση για το μουσείο από το Κεντρικό Αρχαιολογικό Συμβούλιο και τον επόμενο χρόνο ξεκίνησε η ανέγερση του στο χώρο του παλαιού νοσοκομείου Καρδίτσας, έκταση η οποία παραχωρήθηκε από τον Δήμο Καρδίτσας στο Υπουργείο Πολιτισμού. Η ανέγερσή ολοκληρώθηκε το 2001 με ενίσχυση του Β᾽ΚΠΣ, η μουσειολογική μελέτη συντάχθηκε το 2003 από την ΙΓ΄ ΕΠΚΑ, ενώ η υλοποίησή και οργάνωση της έκθεσης ολοκληρώθηκε το 2006 από την ΛΔ΄ ΕΠΚΑ με χρηματοδότηση του Γ΄ΚΠΣ. Το μουσείο άνοιξε τις πύλες του στο κοινό της Καρδίτσας στις 18 Μαΐου 2010, ενώ τα εγκαίνια πραγματοποιήθηκαν στις 11 Νοεμβρίου 2012.

Κτίριο
------

Το κτίριο του μουσείου βρίσκεται δίπλα στη Δημοτική Πινακοθήκη Καρδίτσας, σε απόσταση μερικών λεπτών από τη Δημοτική Αγορά με την οποία ενώνεται με πεζόδρομο. Έχει συνολική επιφάνεια 900 τ.μ. διαθέτει ειδικό χώρο για τη μόνιμη και περιοδική έκθεση, εκδοτήριο και πωλητήριο, αίθουσα εκπαιδευτικών προγραμμάτων και εκδηλώσεων, βιβλιοθήκη, εργαστήριο συντήρησης, αποθήκες και ευρύχωρο κήπο για εκδηλώσεις.

Έκθεση
------

Η έκθεση είναι δομημένη κατά χρονολογική σειρά και με θεματικές ενότητες, τόσο κατά την Προϊστορική όσο και Ιστορική περίοδο. Προσεγγίζει την καθημερινότητα του ανθρώπου του παρελθόντος με αναφορές στον ιδιωτικό και δημόσιο βίο, στις καθημερινές εμπορικές, οικονομικές, λατρευτικές και πολεμικές δραστηριότητες, και κορυφώνεται με το θάνατο ως φυσική κατάληξη. Με κείμενα, φωτογραφίες, σχέδια και πλούσιο πρωτογενές υλικό παρουσιάζονται τα προϊόντα της Νεολιθικής Οικονομίας και η εξέλιξη τους κατά τη διάρκεια της Εποχής του Χαλκού και του Σιδήρου, καθώς και η ιστορία των αρχαίων πόλεων Κιέριον, Όρθη, Μητρόπολη, Γόμφοι και Αργιθέα.

Από το χώρο της Προϊστορίας ενδιαφέρον παρουσιάζουν ευρήματα από τη λίμνη Πλαστήρα, τους Μαυραχάδες, τη Μαγούλα Συκεώνας και την Αστρίτσα. Από την Εποχή του Χαλκού παρουσιάζονται ευρήματα από το Μαυρομμάτι, τους θολωτούς τάφους του Γεωργικού και της Κτιμένης, ενώ από την Εποχή του Σιδήρου τα αντικείμενα από το θολωτό τάφο των Αγ. Θεοδώρων και το Ηρώο του Αιάτου. Ενδιαφέρον παρουσιάζουν και τα αρχαιολογικά ευρήματα για την ταύτιση έξι αρχαίων πόλεων της περιοχής που αναφέρονται σε φιλολογικές πηγές και επιβεβαιώνονται μέσα από επιγραφές, καθώς επίσης και τα αντικείμενα από το Πανθεσσαλικό Ιερό της Ιτωνίας Αθηνάς στη Φίλια. Από τους Ιστορικούς χρόνους ενδιαφέρον παρουσιάζουν τα μαρμάρινα αγαλματίδια από το Ασκληπιείο του Κιερίου, τα ειδώλια από το ιερό της Όρθης στον Κέδρο, η πήλινη κεφαλή του Διονύσου από τη Μητρόπολη, η πήλινη κεφαλή ίππου και το χάλκινο άγαλμα του θεού Απόλλωνα από ναό της αρχαίας Μητρόπολης, η λάρνακα με θέμα την αρπαγή Κόρης από τους Γόμφους και τα κτερίσματα των τάφων της Αργιθέας.

Φωτογραφίες
-----------

* Αναπαράσταση νεολιθικού σπιτιού Αναπαράσταση νεολιθικού σπιτιού
* Πήλινη κεφαλή ίππου και ευρήματα από το ναό της αρχαίας ΜητρόποληςΠήλινη κεφαλή ίππου και ευρήματα από το ναό της αρχαίας Μητρόπολης
* Χάλκινο άγαλμα του θεού Απόλλωνα από το ναό της αρχαίας ΜητρόποληςΧάλκινο άγαλμα του θεού Απόλλωνα από το ναό της αρχαίας Μητρόπολης
* Αρχαία στήλη που βρέθηκε στο Βλοχό Καρδίτσας στην αρχαία πόλη Θεσσαλιώτιδας « Πειρασία ».Αρχαία στήλη που βρέθηκε στο Βλοχό Καρδίτσας στην αρχαία πόλη Θεσσαλιώτιδας « Πειρασία ».

Παραπομπές
----------

1. 1 2  www.archaiologia.gr/blog/2012/11/13/%CE%B5%CE%B3%CE%BA%CE%B1%CE%B9%CE%BD%CE%B9%CE%AC%CE%B6%CE%B5%CF%84%CE%B1%CE%B9-%CF%84%CE%BF-%CE%B1%CF%81%CF%87%CE%B1%CE%B9%CE%BF%CE%BB%CE%BF%CE%B3%CE%B9%CE%BA%CF%8C-%CE%BC%CE%BF%CF%85%CF%83%CE%B5/.
2. ↑  «Karditsa-net - Αρχαιολογικό Μουσείο Καρδίτσας». *www.karditsa-net.gr*. Αρχειοθετήθηκε από το πρωτότυπο στις 19 Σεπτεμβρίου 2016. Ανακτήθηκε στις 15 Ιανουαρίου 2019.
3. ↑  «Αρχαιολογικό Μουσείο Καρδίτσας | ΥΠΟ.ΠΑΙ.Θ./Γ.Δ.Α.Π.Κ./Εφορεία Αρχαιοτήτων Καρδίτσας». *ldepka.culture.gr*. 15 Ιανουαρίου 2019. Αρχειοθετήθηκε από το πρωτότυπο στις 15 Απριλίου 2021.
4. ↑  «Υπουργείο Πολιτισμού και Αθλητισμού | Αρχαιολογικό Μουσείο Καρδίτσας». *odysseus.culture.gr*. 15 Ιανουαρίου 2019. Αρχειοθετήθηκε από το πρωτότυπο στις 1 Ιανουαρίου 2019.